****

**ประกาศองค์การบริหารส่วนตำบลเขากระปุก**

**เรื่อง หลักเกณฑ์และวิธีการประเมินผลการปฏิบัติงานของพนักงานครูและบุคลากรทางการศึกษา**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 ประกาศคณะกรรมการพนักงานส่วนตำบลจังหวัดเพชรบุรี เรื่อง หลักเกณฑ์และเงื่อนไขเกี่ยวกับการประเมินผลการปฎิบัติงานพนักงานครูและบุคลากรทางการศึกษา องค์การบริหารส่วนตำบล พ.ศ.2562 ลงวันที่ 15 กรกฎาคม 2562 ประกาศคณะกรรมการพนักงานส่วนตำบลจังหวัดเพชรบุรี เรื่อง หลักเกณฑ์และเงื่อนไขเกี่ยวกับการประเมินตำแหน่งและวิทยฐานะพนักงานครูและบุคลากรทางการศึกษาองค์การบริหารส่วนตำบล พ.ศ.2565 ลงวันที่ 17 พฤศจิกายน 2565 และประกาศคณะกรรมการพนักงานส่วนตำบลจังหวัดเพชรบุรี เรื่องหลักเกณฑ์และเงื่อนไขเกี่ยวกับการประเมินผลการปฎิบัติงานพนักงานครูและบุคลากรทางการศึกษาองค์การบริหารส่วนตำบล (ฉบับที่ 2) พ.ศ.2566 ลงวันที่ 20 กุมภาพันธ์ 2566

องค์การบริหารส่วนตำบลเขากระปุก จึงประกาศหลักเกณฑ์และวิธีการประเมินผลการปฏิบัติงานของพนักงานครูและบุคลากรทางการศึกษา สังกัดองค์การบริหารส่วนตำบลเขากระปุก สำหรับรอบการประเมิน ครั้งที่ 1 (ครึ่งปีแรก) ประจำปีงบประมาณ พ.ศ.2568 ดังนี้

1. ประกาศฉบับนี้เรียกว่า ประกาศองค์การบริหารส่วนตำบลเขากระปุก เรื่อง หลักเกณฑ์และเงื่อนไขเกี่ยวกับการประเมินผลการปฎิบัติงานพนักงานครูและบุคลากรทางการศึกษาองค์การบริหารส่วนตำบลเขากระปุก รอบการประเมินครั้งที่ 1 (ครึ่งปีแรก) ปีงบประมาณ พ.ศ.2567

2. ประกาศนี้ให้ใช้บังคับในรอบการประเมิน 1 ตุลาคม 2567 – 30 เมษายน 2568

3. การประเมินผลการปฎิบัติงาน ให้มีองค์ประกอบการประเมิน จำนวน 2 องค์ประกอบ คะแนนรวม 100 คะแนน ดังนี้

องค์ประกอบที่ 1 การประเมินประสิทธิภาพและประสิทธิผลการปฎิบัติงาน คะแนนเต็ม 70 คะแนน

 - ส่วนที่ 1 การพัฒนางานตามมาตรฐานกำหนดตำแหน่ง 60 คะแนน

 - ส่วนที่ 2 การพัฒนางานที่เสนอเป็นประเด็นท้าทายในการพัฒนาผลลัพธ์การปฎิบัติงาน 10 คะแนน

องค์ประกอบที่ 2 การประเมินการปฎิบัติตนในการรักษาวินัย คุณธรรม จริยธรรม และจรรยาบรรณวิชาชีพ คะแนนเต็ม 30 คะแนน

 4. ในแต่ละรอบการประเมินองค์การบริหารส่วนตำบลเขากระปุก จะนำคะแนนการประเมินผลงานมาจัดกลุ่มตามผลคะแนนเป็น 5 ระดับดังนี้

 ระดับดีเด่น ช่วงคะแนนการประเมินตั้งแต่ร้อยละ 90.00 ขึ้นไป

 ระดับดีมาก ช่วงคะแนนการประเมินตั้งแต่ร้อยละ 80.00- ร้อยละ 89.99

 ระดับดี ช่วงคะแนนการประเมินตั้งแต่ร้อยละ 70.00- ร้อยละ 79.99

 ระดับพอใช้ ช่วงคะแนนการประเมินตั้งแต่ร้อยละ 60.00- ร้อยละ 69.99

 ระดับปรับปรุง ช่วงคะแนนการประเมินตั้งแต่ร้อยละ 59.99 ลงมา

 5. การประเมินผลการปฎิบัติงานต้องมีความชัดเจน มีหลักฐาน และเป็นไปตามแบบประเมินผลการปฎิบัติงานที่คณะกรรมการพนักงานส่วนตำบลกำหนด

 6. การประเมินผลการปฎิบัติงานพนักงานครูและบุคลากรทางการศึกษา ให้ดำเนินการดังต่อไปนี้

 (1) ผู้บังคับบัญชาชี้แจงทำความเข้าใจกับผู้รับการประเมินเกี่ยวกับมาตรฐานทั่วไปนี้ก่อนเริ่มรอบการประเมินหรือในช่วงเริ่มรอบการประเมิน

-2-

 (2) ให้มีการกำหนดข้อตกลงเกี่ยวกับผลการปฎิบัติงานร่วมกันระหว่างผู้บังคับบัญชาและผู้รับการประเมิน โดยให้ใช้ข้อตกลงในการพัฒนางานตามมาตรฐานทั่วไปเกี่ยวกับการประเมินตำแหน่งและวิทยฐานะพนักงานครูและบุคลากรทางการศึกษาองค์การบริหารส่วนตำบล พ.ศ.2565 เป็นข้อตกลงเกี่ยวกับผลการปฎิบัติงาน สำหรับผู้ดำรงตำแหน่งครู ผู้อำนวยการศูนย์พัฒนาเด็กเล็ก รองผู้อำนวยการสถานศึกษา ผู้อำนวยการสถานศึกษา และศึกษานิเทศก์ และให้ใช้ข้อตกลงเกี่ยวกับผลการปฎิบัติงานตามมาตรฐานกำหนดตำแหน่งครูผู้ช่วย

 (3) ผู้บังคับบัญชาชี้แจงแนวทางการดำเนินการประเมินตามข้อตกลงและกำหนดปฎิทินการประเมินให้ทราบโดยทั่วกัน

 (4) ผู้รับการประเมิน ประเมินตนเองตามแบบที่คณะกรรมการกลางพนักงานส่วนตำบลกำหนดโดยประเมินจากเอกสารหลักฐานที่มีอยู่จริง แล้วเสนอต่อผู้บังคับบัญชาพิจารณา

 (5) ผู้บังคับบัญชาประเมินผลการปฎิบัติงานและบันทึกผลการประเมินไว้

 (6) ในระหว่างรอบการประเมินให้ผู้บังคับบัญชาให้คำปรึกษา แนะนำผู้รับการประเมินเพื่อปรับปรุง พัฒนา เสริมสร้างประสิทธิภาพและประสิทธิผลการปฎิบัติงาน ให้ผลการปฎิบัติงานประสบผลสำเร็จ ตามข้อตกลงก่อนเริ่มรอบการประเมินหรือในช่วงเริ่มรอบการประเมิน

 (7) ผู้บังคับบัญชาแจ้งผลการประเมินพร้อมความเห็นให้ผู้รับการประเมินทราบเป็นรายบุคคลโดยให้ผู้รับการประเมินลงลายมือชื่อรับทราบผลการประเมินกรณีที่ผู้รับการประเมินไม่ยินยอมลงลายมือชื่อรับทราบผลการประเมิน ให้พนักงานครูและบุคลากรทางการศึกษาองค์การบริหารส่วนตำบลอย่างน้อยหนึ่งคน ลงลายมือชื่อเป็นพยานว่าได้มีการแจ้งผลการประเมินดังกล่าวแล้วด้วย

 (8) ให้ผู้มีอำนาจหน้าที่ประเมิน โดยความเห็นชอบของผู้บังคับบัญชาเหนือขึ้นไปอีกชั้นหนึ่งจัดส่งผลการประเมินผลการปฎิบัติงานของพนักงานครูและบุคลากรทางการศึกษาองค์การบริหารส่วนตำบล เสนอต่อคณะกรรมการกลั่นกรองการประเมินผลการปฎิบัติงานของพนักงานครูและบุคลากรทางการศึกษาองค์การบริหารส่วนตำบล เสนอต่อนายกองค์การบริหารส่วนตำบล

 (9) องค์การบริหารส่วนตำบลเขากระปุก หรือผู้บังคับบัญชาที่ได้รับมอบหมายจะประกาศรายชื่อพนักงานครูและบุคลากรทางการศึกษาองค์การบริหารส่วนตำบล ที่มีผลการปฎิบัติงานอยู่ในระดับดีเด่นในที่เปิดเผยให้ทราบโดยทั่วกัน เพื่อเป็นการยกย่อง ชมเชย และสร้างแรงจูงใจให้พัฒนาผลการปฎิบัติงานในรอบการประเมินต่อไปให้ดียิ่งขึ้น

 ประกาศ ณ วันที่ 30 กันยายน พ.ศ.๒๕67



 (นายธีรพล พันธ์ประดิษฐ์)

 นายกองค์การบริหารส่วนตำบลเขากระปุก